"Smokkelaar" vas na hoëspoed-jaagtog | Maroela Media
"Smokkelaar" vas na hoëspoed-jaagtog
Na 'n hoë-spoed jaagtog Dinsdag buite Bloemfontein het die polisie daarin geslaag om 'n beweerde smokkelaar vas te trek en het op dagga met 'n straatwaarde van R200 000 beslag gelê. Foto: mycollegesandcareers.com
'n Beweerde daggasmokkelaar is Dinsdag na 'n hoëspoed-jaagtog buite Bloemfontein vasgetrek.
Volgens Zweli Mohobeleli, 'n woordvoerder vir die polisie, het die Bloemfonteinse honde-eenheid die Dewetsdorp-pad gepatrolleer, wat 'n bekende smokkelroete tussen Lesotho en Suid-Afrika is. Die polisie het probeer om 'n voertuig op die pad af te trek maar die bestuurder het geweier om te stop.
Na 'n wilde jaagtog verby die Grootvlei-gevangenis het twee mans naby Bloemfontein uit die voertuig gespring en weggehardloop. Die polisie het hulle agtervolg en een van die mans is in hegtenis geneem. Vyftien sakke dagga, met 'n straatwaarde van ongeveer R200 000, is in die voertuig opgespoor. Die dagga en voertuig is gekonfiskeer. – Sapa